Ikeys-dosent in die sop oor Hitler-uitlatingsDr. Lwazi Lushaba (Foto: DA/Twitter) Die DA beoog om ’n dosent van die Universiteit Kaapstad (UK) by die Menseregtekommissie (MRK) te verkla nadat dié glo uitlatings rakende die Nazi-diktator Adolf Hitler tydens ’n vooraf opgeneemde lesing gemaak het. ’n Storm woed om die kop van dr. Lwazi Lushaba nadat hy gedurende die lesing na bewering die volgende gesê het: “Hitler het geen misdaad gepleeg nie. Al wat Hitler gedoen het, was om aan wit mense te doen wat wit mense gewoonlik vir swart mense bestem het.” Natasha Mazzone, DA-hoofsweep, sê dié uitlatings was nie net “rassisties, beledigend en gemeen” nie, maar ook ongevoelig teenoor die slagoffers en oorlewendes van die Joodse volksmoord en die breër Joodse gemeenskap. “Die volksmoord was onomwonde ’n misdaad teen die mensdom wat deur Hitler georkestreer is. Die DA veroordeel dus Lushaba se opmerkings.” Elijah Moholola, woordvoerder van die UK, het gesê die universiteit het met kommer kennis geneem van die beweerde uitlatings en gaan tans die feite na. “Die UK is duidelik daaroor dat die wreedheid van volksmoord nie net ’n misdaad teen die mensdom is nie, maar ook die bron van voortgesette lyding. Ons distansieer ons van enige ander siening.” Die DA doen nou ’n beroep op die UK om Lushaba te skors hangende die universiteit se ondersoek. Volgens Mazzone is dit nie die eerste keer dat Lushaba in die moeilikheid beland weens sy “aanstootlike en omstrede uitlatings” nie. Lushaba het in 2019 na bewering beswaar aangeteken teen een van die kandidate in die UK se verkiesing van dekaan vir die Departement van Geesteswetenskappe omdat die kandidaat ’n Tanzaniër was. Lushaba het glo ook in ’n onderhoud met Power FM gesê dat “rede en rasionaliteit wit is”. Hy is ook in 2015 deur die Universiteit van die Witwatersrand (Wits) geskors weens sy “deelname aan bedrywighede wat nie bevorderlik vir vrye en regverdige verkiesings was nie en onverdraagsaam in ’n demokratiese samelewing” was.